Para outras páxinas con títulos homónimos véxase: Cola.
Cola dun lemúrido.
A **cola** ou **rabo** é o extremo posterior do corpo dun animal, especialmente cando este forma un apéndice flexíbel e distinguíbel do tronco.

As colas son casa exclusivas dos vertebrados; porén, algúns invertebrados teñen apéndices similares a colas, como os escorpións ou os colémbolos.

Función
-------

As colas desempeñan diversas funcións nos animais. Os peixes e outras formas de vida mariña úsanas para a locomoción, mentres que algúns animais terrestres empréganas para manteren o equilibrio (por exemplo, os gatos) e incluso para suxeitárense (por exemplo, moitos primate).

Pódense usar tamén para facer sinaies sociais, como os cérvidos para indicar un posíbel perigo. E por diferentes tendencias evolutivas chegouse a que se orixinaran colas coas que se pode atacar, algunhas delas con veleno, como ocorre nos escorpións.

Algúns lagartos poden desprenderse da cola, cando é necesario, co obxectivo de escapar dun depredador distraéndoo o tempo suficiente para fuxir. Xeralmente a cola volve a crecer co tempo (case sempre coa cor máis escura que a orixinal).

Na maioría das aves a cola está formada por plumas de maior lonxitude que outras do corpo; a súa función é actuar como "temón" para balancear e guiar ao animal no voo, e para axudar ao equilibrio cando pousa nas ramas.

Nalgúns mamíferos, como nos monos araña ou nalgunhas sarigüeias, a cola ten capacidade prénsil.

A cola nos humanos
------------------

Os embrións humanos teñen unha cola que mide cerca dun sexto do tamaño do propio embrión. Conforme este se trtansforma en feto, a cola é absorbida polo corpo en crecemento. Esta cola é, polo tanto, unha estrutura vestixial dos humanos; un atavismo.

En raras ocasións nacen nenos con "colas brandas" que non conteñen vértebras, só vasos sanguíneos, músculos e nervios; porén existen pouquísimos casos documentados de colas con cartilaxes ou até con cinco vértebras. Actualmente os médicos poden eliminar estas colas no momento do nacemento.

A cola humana máis longa da que se teña rexistro pertencía a un rapaz de doce anos na daquela Indochina Francesa, e medía 229 mm.[] Coñécese tamén o caso dun hindú chamado Chandre Oram, que se fixo famoso pola súa longa cola; crese, porén, que non era unha cola verdadeira senón un caso de espiña bífida.[]

Os seres humanos teñen un óso caudal (o cóccix) articulado á pelve, no mesmo lugar onde outros mamíferos teñen a cola. Este óso está formado por vértebras fusionadas (de tres a cinco, usualmente catro), ao final da columna vertebral e non sobresae externamente, aínda que si conserva un propósito anatómico: servir de sostemento para músculos (como o glúteo maior).

Galería de colas
----------------

* León (Panthera leo)León (*Panthera leo*)
* Porco (Sus domestica)Porco (*Sus domestica*)
* Cebra de Grévy (Equus grevyi)Cebra de Grévy (*Equus grevyi*)
* Hipopótamo (Hippopotamus amphibius)Hipopótamo (*Hippopotamus amphibius*)
* Mono araña de cabeza negra (Ateles fusciceps)Mono araña de cabeza negra (*Ateles fusciceps*)

* Pavón (Pavo cristatus)Pavón (*Pavo cristatus*)
* Aligátor do Mississippi (Alligator mississipiensis)Aligátor do Mississippi (*Alligator mississipiensis*)
* Lactoria cornuta (no Aquarium Finisterrae)*Lactoria cornuta* (no Aquarium Finisterrae)
* Gliptodonte (Glyptodon asper)Gliptodonte (*Glyptodon asper*)
* EscorpiónEscorpión

Notas
-----

1. ↑  "Human fetuses have tails, proving that evolution is true". *The Free Lance-Star*. 5 de xullo de 2005. Arquivado dende o orixinal o 11/07/2012. Consultado o 23/11/2012.
2. ↑  "Human tail–caudal appendage: tethered cord". *Journal of Perinatology* **28**: 518-519 (July 2008)*. doi:10.1038/jp.2008.39.**Consultado o 23/11/2012*
3. ↑  "The 'human tail' causing tethered cervical cord". *Spinal Cord* (2007) **45**: 583–585. 14 de novembro de 2006. Consultado o 13/11/2012.
4. ↑  Mouied Alashari e Joy Torakawa (2008): True Tail in a Newborn Arquivado 28 de maio de 2020 en Wayback Machine. *Pediatric Dermatology* **12** (3), pp. 263–266, 2008

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Cola*** |

|  |  |
| --- | --- |
| Control de autoridades | 
* Wd: Q60960
* AAT: 300251800
* EBID: ID
* MAG: 3395707
* NKC: ph1143391

 |

|  |  |
| --- | --- |
| Identificadores | 
* MeSH: D013623
* MeSH: A13.895
* Uberon: 0002415
* UMLS: C0039259

 |